19. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 451 της 21 Ιουν./6 Ιουλ. 1971 (ΦΕΚ Α΄ 132) Περί χρησιμοποιήσεως τοπωνυμίων ως εμπορικών σημάτων οίνων. Έχοντες υπ’ όψει: α)Τας διατάξεις του άρθρ. 5 παρ. 13 του Ν.Δ. 243/1969 «περί βελτιώσεως και προστασίας της αμπελουργικής παραγωγής». β)Την υπ’αριθ. 12/1971 εισήγησιν της ΚΕΠΟ και  γ)Την υπ’ αριθ. 292/1971 γνωμοδότησιν του Συμβουλίου Επικρατείας, προτάσει του Υπουργού Γεωργίας, απεφασίσαμεν και διατάσσομεν: ΄Αρθρον μόνον.-1.Δια την παραδοχήν κατά τας διατάξεις της περί σημάτων Νομοθεσίας, σήματος με περιγραφικάς τοπωνυμικάς ενδείξεις περιωρισμένης αμπελουργικής ζώνης, απαιτείται προηγουμένη αναγνώρισις του αντιστοίχου τοπωνυμίου ως ονομασίας προελεύσεως, κατά τας διατάξεις του Ν.Δ. 243/1969. Η χρησιμοποίησις τοιούτων σημάτων επιτρέπεται μόνον, εφ’ όσον οι οίνοι, εις ους αναφέρονται, πληρούν τους όρους του Ν.Δ. 243/1969 και των εις εκτέλεσιν τούτου εκδιδομένων Β.Δ/των. 2.Η παραδοχή σήματος με περιγραφικάς τοπωνυμικάς ενδείξεις ευρείας αμπελουργικής ζώνης, ήτοι πέραν των ορίων της Επαρχίας, κρίνεται κατά τας περί σημάτων κειμένας διατάξεις. Η χρησιμοποίησις τοιούτων σημάτων επιτρέπεται μόνον, εφ’ όσον οι εις αυτά αντίστοιχοι οίνοι προέρχονται εκ της περιφερείας, της οποίας το τοπωνύμιον χρησιμοποιείται. 